Matlho otlhe a lebile Khawa
Matlho otlhe a tlaa bo a lebile kwa Khawa kwa go tlaa bong go tshwaretswe maitiso a Khawa Dune Challenge & Culture Festival a a tlaa tshwarwang ka Labotlhano go fitlhelela Tshipi. Khawa ke motse o o dikhilomithara di lekgolo, masome a marataro le bosupa go ya ntlheng ya borwa jwa Tsabong o o segofaditsweng ka ditotoma tsa mmu tse di ratwang bobe. Molomaganya mafoko mo lephateng la tlhabololo banana, metshameko le ngwao mo Kgalagadi, Mme Betty Gaotilwe o tlhalositse fa Khawa Dune Challenge e simologile ka 2012. Mme Gaotilwe mo potsolosong le BOPA o boletse fa mo nakong ya gompieno ba setse ba bopile komiti e e eteletsweng pele ke molaodi e e setseng e le malala a laotswe go rulaganya le go tlhomamisa gore moletlo o a atlega. A re ba lephata la tlhabololo banana metshameko le ngwao le ba BTO ke bone botshoso e rweleng mo go rotloetsang moletlo oo ka madi. Mme Gaotilwe a re maikaelelo magolo a Khawa Dune Challenge & Culture Festival e ne e le go oka bajanala le go tsosolosa ngwao ka bodiragatsi,go tlhabolola matshelo a banni ba koo ka ba ka kgona go ja swengwe mo tdikgwebog tsa malatsi ao. O kaile fa ditotoma tsa mmu tse di bonwang kwa motseng oo di setse di isitse serodumo sa Kgalagadi kwa mankalankaleng ka jaanong o itsege kwa mafatsheng a a kgakala. A re moletlo oo o gola ngwaga le ngwaga, a kaya fa ngogola o ne o tshologetswe ke batho ba ka feta dikete tse di lesome le bobedi mme ngwaga ono ba solofetse dipalo tse di kwa godimo go feta tseo. Mme Gaotilwe o supile fa ba setse ba tlhophile ditlhopha tsa bodiragatsi di akaretsa tsa mmino wa polka, tsutsube, borankana, dikhwaere le tse dingwe go natefisa maitiso mo malatsing a Khawa Dune Challenge tse e leng tsone tse di neng di gaisitse tse dingwe mo dikgaisanong tsa malatsi a ga Tautona mo ngwageng oo fetileng. O kaile fa metshameko e e solofetsweng go natefisa malatsi ao e akaretsa metshameko ya dithuuthuu, dikammela, metshameko ya kgwele ya dinao le e mengwe. A re ka jaana lephata la gagwe maitlamo magolo a lone e le go tlhabolola matshelo a banana le go tsosolosa ngwao, ditlhopha tsotlhe tse di tlaa bong di jesa monate di tlaa kgona go oba letsogo e le tsela nngwe ya go ba tiisa moko. Molomaganya ditiro o tlhalolositse fa ba solofetse balalediwa ba tlotla ba akaretsa Tauona Lt Gen. Dr Seretse Khama Ian Khama yo e leng ene morotloetsi mogolo, tona wa lephata la tlhabololo banana, metshameko le ngwao, gareng ga ba bangwe. BOKHUTLO